b"\n_START_ARTICLE_\nSylvius Knutzen\n_START_PARAGRAPH_\nSylvius Knutzen (6. august 1870 i Odense \xe2\x80\x93 1. juli 1939 i Hellerup) var en dansk arkitekt, der s\xc3\xa6rligt har arbejdet i Nordjylland i og omkring Hj\xc3\xb8rring. Han var eksponent for Bedre Byggeskik-stilens videreudvikling af nationalromantikken med bygninger i r\xc3\xb8de h\xc3\xa5ndstr\xc3\xb8gne sten, halvvalmede r\xc3\xb8de tegltage og hvide sm\xc3\xa5sprossede vinduer._NEWLINE_Knutzens for\xc3\xa6ldre var fuldm\xc3\xa6gtig Johan S\xc3\xb8ren Peter Knutzen og Sophie Christence f. Prange. Han blev t\xc3\xb8mrersvend og dimittend fra Odense Tekniske Skole. Dern\xc3\xa6st gik han p\xc3\xa5 Kunstakademiets Arkitektskole i K\xc3\xb8benhavn fra september 1890 til afgang i maj 1899. Han tegnede hos Vilhelm Dahlerup, Heinrich Wenck og Axel M\xc3\xb8ller. 1902-03 var han i Tyskland og Italien._NEWLINE_Han var assistent ved Kunstakademiets dekorationsskole og almene forberedelsesklasse 1904-14._NEWLINE_Knutzen udstillede p\xc3\xa5 Charlottenborg For\xc3\xa5rsudstilling 1903, 1906, 1914, 1919, 1921, 1923 og 1926, deltog i Landsudstillingen i \xc3\x85rhus 1909, D\xc3\xa4nische Ausstellung, Kgl. Kunstgewerbemuseum, Berlin 1910-11, Kunstnerforeningen af 18. November 1921's udstillinger i 1923-24, 1926-27, 1930, 1932-34 og 1936-39._NEWLINE_Han var ugift og er begravet p\xc3\xa5 Vestre Kirkeg\xc3\xa5rd (K\xc3\xb8benhavn)."